
ЕВРАЗИЯ ЭКОНОМИКАЛЫК КОМИССИЯСЫ
КОЛЛЕГИЯ


ЧЕЧИМ

	2023-жылдын «14» сентябры
	№ 138
	               Москва шаары



Евразия экономикалык бирлигинин эки же андан көп мүчө мамлекеттеринин аймактары боюнча навигациялык пломбаларды колдонуу менен байкоо жүргүзүлүүчү объекттердин ар бир көзөмөлдөнүүчү ташууларына тиешелүү жана мүчө мамлекеттердин улуттук операторлорунун маалыматтык тутумдарында эсепке алынууга жана сакталууга тийиш болгон маалымдар жөнүндө 


2022-жылдын 19-апрелиндеги Евразия экономикалык бирлигинде ташууларды көзөмөлдөө үчүн навигациялык пломбаларды пайдалануу жөнүндө макулдашуунун 5-беренесинин 2-пунктунун төртүнчү абзацына ылайык Евразия экономикалык комиссиясынын Коллегиясы чечти:
1. Евразия экономикалык бирлигинин эки же андан көп мүчө мамлекеттеринин аймактары боюнча навигациялык пломбаларды колдонуу менен байкоо жүргүзүлүүчү объекттердин ар бир көзөмөлдөнүүчү ташууларына тиешелүү жана мүчө мамлекеттердин улуттук операторлорунун маалыматтык тутумдарында эсепке алынууга жана сакталууга тийиш болгон маалымдар (убакыт жөнүндө маалымдар –1 миллисекундга чейинки тактык менен, географиялык координаттар жөнүндө маалымдар - 1 бурч секундага чейинки тактыкта көрсөтүлөт):
а) ташуу жөнүндө маалымдар;
ташуунун уникалдуу номери;
ташууларды көзөмөлдөөнүн башталган жана аяктаган датасы жана убактысы;
навигациялык пломбаны колдонуу жөнүндө чечим кабыл алган мүчө мамлекеттин контролдоочу органынын аталышы (бар болсо);
навигациялык пломбаны активдештирүүгө (өчүрүүгө) уруксат берүү жөнүндө чечимди кабыл алган мүчө мамлекеттин контролдоочу органынын аталышы (бар болсо);
ташуу учурунда колдонулуучу транспорт каражаты жөнүндө маалымдар (катталган номери, түрү жана катталган өлкөсү (автомобилдик ташуулар үчүн));
айдоочунун байланыш дайындары (автомобилдик ташуулар үчүн), ошондой эле эгерде мүчө мамлекеттин мыйзамдарына ылайык байланыш дайындарын эсепке алуу жана сактоо үчүн мындай макулдук талап кылынса, жеке дайындарды иштетүүгө макулдук жөнүндө маалымдар; 
ташуучу жөнүндө маалымдар (аталышы, катталган өлкөсү, мүчө мамлекеттин салык органында каттоого коюу учурунда берилген номери (андайы бар болсо), байланыш дайындары), ошондой эле эгерде мүчө мамлекеттин мыйзамдарына ылайык байланыш дайындарын эсепке алуу жана сактоо үчүн мындай макулдук талап кылынса, жеке дайындарды иштетүүгө макулдук жөнүндө маалымдар;
маршрут (эгерде белгиленсе);
б) ташууну көзөмөлдөө үчүн колдонулуучу ар бир навигациялык пломба жөнүндө маалымдар:
навигациялык пломбанын уникалдуу идентификациялык номери; 
мүчө мамлекеттин улуттук операторунун маалыматтык тутумунда пломбаны контролго коюу жана аны контролдон алып салуу датасы жана убактысы;
пломбалоочу элементти жабуу жана ачуу датасы жана убактысы;
байкоо жүргүзүлүүчү объектке байкоо жүргүзүүнү токтотпостон навигациялык пломбанын алып коюлган датасы жана убактысы;
өзгөчө кырдаалдын жаралган жана (же) навигациялык пломба менен санкцияланбаган иш-аракеттерди жүзөгө ашыруунун датасы жана убактысы;
в) 2022-жылдын 19-апрелиндеги Евразия экономикалык бирлигинде ташууларды көзөмөлдөө үчүн навигациялык пломбаларды пайдалануу жөнүндө макулдашуунун 5-беренесинин 2-пунктунун төртүнчү абзацына ылайык навигациялык пломбадан маалыматтын алынган датасы жана убакыты тууралуу маалымдар.
2. Төмөнкүлөр аныкталсын:
а) ушул Чечимдин 1-пунктунда көрсөтүлгөн маалымдар ташууларга көзөмөлдөө жүргүзүүчү мүчө мамлекеттердин улуттук операторлорунун маалыматтык тутумдарында; ошондой эле ташууларга көзөмөлдөө жүргүзүүчү мүчө мамлекеттердин улуттук операторлорунан ташуу тууралуу маалымдарды алган мүчө мамлекеттердин улуттук операторлорунун маалыматтык тутумдарында эсепке алынууга жана сакталууга тийиш;
б) ушул Чечимдин 1-пунктунун «в» пунктчасында көрсөтүлгөн маалымдар навигациялык пломба катталган мүчө мамлекеттин улуттук операторунун маалыматтык тутумунда эсепке алынууга жана сакталууга тийиш.
3. Ушул чечим расмий жарыяланган датадан тартып 30 календардык күн өткөндөн кийин күчүнө кирет.

